Թուրքիոյ սահմանադրութեան փոփոխութենէն ետք՝ նախագահական կանխահաս ընտրութեան յաղթանակ արձանագրելով՝ Էրտողան քաղաքական իր ասպարէզը ապահովեց գէթ մինչեւ 2023, կառավարման բացառիկ իրաւասութիւններով եւ լծակներով, որոնց գործադրութեան առաջին իսկ ցուցանիշով՝ պետական գանձարկղի եւ ելեւմուտքի նախարար նշանակեց իր փեսան՝ Պերաթ Ալպայրաքը, որ արդէն Էրտողանի ելեւմտական հարցերով խորհրդականն էր եւ որուն անունին շուրջ Փանամայի թղթածրարին մէջ գոյութիւն ունի ելեւմտական բաւական լայնածաւալ գայթակղութիւն մը։